Jucătoarea poloneză de tenis Iga Swiatek, numărul unu WTA şi principala favorită a turneului WTA 1.000 de la Indian Wells, le are pe kazaha Elena Rîbakina (cap de serie numărul patru), campioana en titre, şi pe tunisianca Ons Jabeur, a şasea favorită, pe aceeaşi parte de tablou, transmite EFE.
Swiatek, câştigătoarea din 2022, va debuta în turul secund contra învingătoarei dintre americanca Danielle Collins şi o jucătoare venită din calificări, iar apoi ar putea juca împotriva cehoaicei Linda Noskova. Tunisianca Ons Jabeur îi poate fi adversară în sferturi, iar Rîbakina o poate aştepta în semifinale.
Pe cealaltă parte de tablou, a doua favorită, belarusa Arina Sabalenka, ar putea întâlni pe parcurs jucătoare ca Daiana Iastremska şi Elina Svitolina, ambele din Ucraina, grecoaica Maria Sakkari, americanca Jessica Pegula, în sferturi, şi Coco Gauff sau chinezoaica Qinwen Zheng în semifinale.
Turneul WTA 1.000 de la Indian Wells are loc între 6 şi 17 martie.